钦定古今图书集成/明伦汇编/氏族典/第238卷 > 张柬之
## 钦定古今图书集成/明伦汇编/氏族典/第238卷 > 张柬之

按《唐书张柬之传》：“柬之，字孟将，襄州襄阳人。少涉经
史，补太学生。祭酒令狐德棻异其才，便以王佐期之。
中进士第，始调清源丞。永昌元年，以贤良召，时年七
十馀矣，对策者千馀，柬之为第一，授监察御史，迁凤
阁舍人，出为合、蜀二州刺史。故事，岁以兵五百戍姚
州，地险瘴，到屯辄死。柬之论其弊，疏奏不纳。俄为荆”
州大都督府长史。长安中，武后谓狄仁杰曰：“安得一
奇士用之？”仁杰曰：“荆州长史张柬之虽老，宰相材也。”
召授司刑少卿，迁秋官侍郎。后姚崇为灵武军使，将
行，后诏举外司可为相者，崇曰：“张柬之沉厚有谋，能
断大事，其人老，惟亟用之。”即日召见，拜同凤阁鸾台
平章事，进凤阁侍郎。诛二张也，柬之首发其谋，以功
擢天官尚书、同凤阁鸾台三品、汉阳郡公。不半岁，以
汉阳郡王加特进，罢政事。柬之既失权，愿还襄州养
疾，乃授襄州刺史。恳辞王爵，不许。俄及贬，又流泷州。
忧愤卒，年八十二。景云元年，赠中书令，谥曰文贞。柬
之刚直不傅会，然邃于学，论次书数十篇。